b'\n_START_ARTICLE_\nSoldato Futuro\n_START_SECTION_\nSistem zvez\n_START_PARAGRAPH_\nOsnova sistema Soldato Futuro je uporaba visoko zmogljivega kompaktnega ra\xc4\x8dunalnika, velikosti \xc5\xa1katlice za cigarete, na katerem se nahaja tudi na dotik ob\xc4\x8dutljiv zaslon diagonale 102 mm. Ra\xc4\x8dunalnik je name\xc5\xa1\xc4\x8den na levi podlahti, omogo\xc4\x8da pa izmenjavo podatkov v obliki stisnejnih datotek, pa tudi grafi\xc4\x8dne podatke o polo\xc5\xbeaju pripadnikov posameznih oddelkov, GPS podatke, karto terena ipd. Zaslon za poveljni\xc5\xa1ki komplet naj bi imel bolj\xc5\xa1o resolucijo, dijagonala pa naj bi zna\xc5\xa1ala kar 203 mm. S tem bi poveljnikom omogo\xc4\x8dili boljso predstavo o boji\xc5\xa1\xc4\x8du._NEWLINE_Glasovna komunikacija poteka preko zelo kompakten \xc5\xbeepni radijski oddajnik/sprejemnik z dometom okoli 1300 metrov, za projekt pa ga izdeluje podjetje Marconi-Selenia. Del opreme za komunikacijo je tudi komplet mikrofona in slu\xc5\xa1alk, ki jih izdeluje podjetje Larimart. Vsak tak komplet je opremljen tudi s fiziolo\xc5\xa1kim senzorjem Galileo Avionica, ki spremlja zdravstveno stanje vsakega vojaka in je ob vsakem trenutku na voljo poveljniku oddelka in vi\xc5\xa1jemu poveljstvu.\n_START_SECTION_\nOboro\xc5\xbeitev in senzorji\n_START_PARAGRAPH_\nOsnovna juri\xc5\xa1na pu\xc5\xa1ka sistema je posodobljena pu\xc5\xa1ka Beretta AR-70/90 z oznako Beretta AR-2001, ki je izdelana iz visoko odpornih polimerov in ima nastavljivo uvle\xc4\x8dno kopito. Selektor ognja ima \xc5\xa1tiri polo\xc5\xbeaje; zaklenjeno, posamezno, rafal, tristrelni rafal. Okvirji za standardni NATO naboj (5,56 x 45 mm) so prav tako izdelani po standardu NATO (STANAG 4179), kar pomeni, da se v tej pu\xc5\xa1ki lahko uporablja okvir ve\xc4\x8dine standardnih NATOvih juri\xc5\xa1nih pu\xc5\xa1k (M-16, H&K, ...) Na pu\xc5\xa1ko je za grenadirje name\xc5\xa1\xc4\x8den tudi podcevni bombomet kalibra 40 mm._NEWLINE_V sklopu kompleta je tudi laserska namreilna naprava, ki jo napajajo Li-Ion baterije. Namerilna naprava mase okoli 1 kg se po potrebi lahko sname in uporabi samostojno kot klasi\xc4\x8dni daljnogled, saj ima nad glavnim senzorjem name\xc5\xa1\xc4\x8den tudi refleksni merek. Za natan\xc4\x8dnost bombometa skrbi samostojen nameri\xc4\x8dni sistem Galileo Avionica GLFCS, ki je name\xc5\xa1\xc4\x8den na sprednji del bombometa in ima skupno maso okoli 250 gramov. Uporaba sistema poteka preko laserskega daljinomera, ki izmeri razdaljo do tar\xc4\x8de, balisti\xc4\x8dni ra\xc4\x8dunalnik pa izra\xc4\x8duna potrebni kot za izstrelitev granate. Vse podatke ra\xc4\x8dunalnik po\xc5\xa1lje v glavno namerilno napravo, preko katere vojak nameri in izstreli granato._NEWLINE_Sistem za opazovanje boji\xc5\xa1\xc4\x8da za poveljnike je prav tako izdelek podjetja Galileo Avionica in ima oznako Galileo Avionica UAB. To je v osnovi dnevno-no\xc4\x8dni daljnogled s toplotnim senzorjem brez sistema za hlajenje. S tem so pri Galileu zmanj\xc5\xa1ali skupne mere in ceno izdelka. Sistem lahko na razdalji 1 kilometer zazna objekte do velikosti \xc4\x8dloveka, na 2 km pa objekte velikosti bojnih vozil.\n_START_SECTION_\nZa\xc5\xa1\xc4\x8dita\n_START_PARAGRAPH_\nZa sistem za\xc5\xa1\xc4\x8dite je pri projektu odgovorno podjetje Sistemi Compositi. V sistem je vklju\xc4\x8dena univerzalna \xc4\x8delada iz kevlarja z zadnjo generacijo aramidnih vlaken. Oblika \xc4\x8delade je prilagojena uporabi sistema zvez, na prednji strani pa je name\xc5\xa1\xc4\x8den nosilec za razli\xc4\x8dne opazovalno-namerilne sisteme. Za za\xc5\xa1\xc4\x8dito o\xc4\x8di je v sistemu vklju\xc4\x8dena uporaba posebnih o\xc4\x8dal s filtri za za\xc5\xa1\xc4\x8dito pred laserskimi \xc5\xbearki. O\xc4\x8dala so izdelana tako, da zadr\xc5\xbeijo manj\xc5\xa1e delce in \xc5\xa1ibreno strelivo._NEWLINE_Osnovni za\xc5\xa1\xc4\x8ditni jopi\xc4\x8d predstavlja za\xc5\xa1\xc4\x8dito pred hladnim oro\xc5\xbejem, zaustavi pa tudi pi\xc5\xa1tolsko strelivo do kalibra 9 x 19 mm Parabellum. Na voljo so tudi za\xc5\xa1\xc4\x8ditni jopi\xc4\x8di vi\xc5\xa1jih kategorij, izdelani na osnovi kevlarja ali keramike. Jopi\xc4\x8di najvi\xc5\xa1je za\xc5\xa1\xc4\x8ditne stopnje lahko zadr\xc5\xbeijo strelivo do kalibra 7,62 x 54R, tudi \xc4\x8de ima naboj podkalibrsko ali prebojno zrno._NEWLINE_Uniforma je izdelana v razli\xc4\x8dnih maskirnih shemah, vlakna iz katerih je izdelana pa so namo\xc4\x8dena v teko\xc4\x8de aktivno oglje, kar jim da visoko RKBO za\xc5\xa1\xc4\x8dito in nizek IR profil. Srajca in povr\xc5\xa1nik sta izdelana tako, da se na niju varno pritrdi vse \xc5\xbeice opreme, na njih pa je dovolj manj\xc5\xa1ih \xc5\xbeepov za rezervne akumulatorje._NEWLINE_Plinska maska je prav tako na novo razvita, za projekt pa jo izdeluje podjetje Aero-Secur. Filter maske je name\xc5\xa1\xc4\x8den na licu, na sprednji strani pa je name\xc5\xa1\xc4\x8dena posebna slamica za dovajanje teko\xc4\x8dine in hrane pod ekstremnimi pogoji.'